CELEX: C2007/211/66
Language: lt
Date: 2007-09-08 00:00:00
Title: Byla T-190/07 2007 m. gegužės 31 d. pareikštas ieškinys byloje KEK DIAYLOS prieš Europos Bendrijų Komisiją

8.9.2007   
            
            
               LT
            
            
               Europos Sąjungos oficialusis leidinys
            
            
               C 211/34
            
         2007 m. gegužės 31 d. pareikštas ieškinys byloje KEK DIAYLOS prieš Europos Bendrijų Komisiją
   
   (Byla T-190/07)
   (2007/C 211/66)
   Proceso kalba: graikų
   Šalys
   
      Ieškovė: KEK DIAYLOS (Atikos Peristerijas, Graikija), atstovaujama advokato D. Chatzimichalis
   
      Atsakovė: Europos Bendrijų Komisija
   Ieškovės reikalavimai
   
               —
            
            
               Dėl nurodytų motyvų panaikinti šioje byloje ginčijamą Europos Bendrijų Komisijos sprendimą 23/II/2006 ir visus su juo susijusius aktus ir (arba) bet kokį kitą su juos susijusį Europos Bendrijų Komisijos sprendimą.
            
         
               —
            
            
               Priteisti iš Europos Bendrijų Komisijos bylinėjimosi išlaidas ir honorarus.
            
         Ieškinio pagrindai ir pagrindiniai argumentai
   Šis ieškinys pareikštas dėl 2006 m. vasario 23 d. Europos Bendrijų Komisijos sprendimo C(2006) 465 galutinis, kuriuo ieškovės prašoma sumokėti 71 981 eurų sumą, t. y. grąžinti avansą, kurį „KEK XYNI“ (1) gavo kaip subsidiją vykdant Europos piliečio informavimo programą „PRINCE“, kartu su palūkanomis dėl nepateisinamo vėlavimo ir projekto įgyvendinimo įrodymų nebuvimo. Ieškovė tvirtina, kad nagrinėjamas sprendimas yra nepagrįstas, klaidingas ir neteisėtas bei netinkamai ir klaidingai motyvuojamas.
   Prieštaraudama tam, ką, ieškovės nuomone, klaidingai ir nepagrįstai nurodė Komisija, ieškovė teigia, kad ji įvykdė įsipareigojimus pagal sutartį dėl subsidijos, kurią ji pasirašė siekdama dalyvauti nagrinėjamoje programoje, ir kad tuo atveju, kai buvo vėluojama dėl objektyvių sunkumų, ji laiku pranešė kompetentingoms Europos Sąjungos įstaigoms.
   Ieškovė taip pat teigia, kad be iš pradžių gauto 71 981 eurų avanso KEK XYNI niekada negavo likusios subsidijos sumos, nors, jos nuomone, vykdant minėtą programą jos atlikti darbai ir patirtos išlaidos viršija šią sumą.
   Dėl šios priežasties ieškovė tvirtina, kad reikia panaikinti ginčijamą sprendimą, kuris buvo priimtas todėl, kad bendrovės personalas kontrolę vietoje atlikusioms Europos Sąjungos įstaigoms perdavė neišsamią informaciją. Iš tiesų, pasikeitus personalui, kuriam buvo pavesta vykdyti programą, nauji darbuotojai iš pradžių negalėjo būti visiškai informuoti, kad surinktų reikalaujamą informaciją ir nedelsdami pateiktų išsamius atsakymus.
   
      (1)  2006 m. balandžio 12 d. pakeitus bendrovės KEK XYNI įstatus, jos pavadinimas buvo pakeistas į „KEK DIAYLOS“.